Na temelju članka 132. stavka 1. Zakona o gradnji („Narodne novine“ broj 153/13, 20/17, 39/19, 125/19) i članka 30. Statuta Općine Privlaka („Službeni glasnik Zadarske županije“ broj 05/18, 07/21, 11/22 i “Službeni glasnik Općine Privlaka” broj 04/23), a na temelju prethodnog mišljenja Turističke zajednice Općine Privlaka, Općinsko vijeće Općine Privlaka, na svojoj xx. sjednici održanoj dana xx. prosinca 2023. godine donijelo je

**Odluku o privremenoj zabrani izvođenja građevinskih radova na području Općine Privlaka**

**Članak 1.**

Ovom Odlukom privremeno se zabranjuje izvođenje građevinskih radova i to za vrijeme turističke sezone na području Općine Privlaka.

**Članak 2.**

Građevinskim radovima koji se u smislu ove Odluke zabranjuju, smatraju se zemljani radovi i radovi na izgradnji konstrukcije građevine i to:

**1) zemljani radovi:** radovi iskopa i nasipavanja koji se obavljaju uz uporabu teške građevinske mehanizacije, radovi na uklanjanju dijela ili cijele građevine, radovi na strojnom utovaru i prijevozu materijala koji nastaje tim radovima

**2) radovi na izradi konstruktivnih dijelova građevine**: izrada temelja, zidova, izrada međukatne konstrukcije i krovne konstrukcije, izrada oplata, betoniranje, građevinskoobrtnički i instalacijski radovi koji se obavljaju pomoću građevinskih strojeva i alata na električni pogon (električne bušilice, brusilice, električne pile, kompresori i sl.) te drugih alata koji proizvode buku.

**Članak 3.**

(1) Razdoblje kalendarske godine na koje se primjenjuje zabrana izvođenja radova iz članka 2. ove Odluke je od 15. lipnja do 15. rujna u vremenu od 00:00 do 24:00 sata.

(2) Zabranjeno je izvođenje radova iz članka 2. ove Odluke u dane blagdana i neradne dane te 24. prosinca.

**Članak 4.**

Zabrana iz ove Odluke ne odnosi se na:

1. građevine, odnosno radove za čije je građenje, odnosno izvođenje utvrđen interes Republike Hrvatske,
2. uklanjanje građevina na temelju rješenja građevinske inspekcije ili odluke drugog tijela državne vlasti,
3. građenje građevina, odnosno izvođenje radova u godini u kojoj je odluka stupila na snagu.

**Članak 5.**

Nadzor nad primjenom ove Odluke provodi komunalni redar Općine Privlaka. U obavljanju nadzora komunalni redar postupa sukladno odgovarajućim odredbama Zakona o gradnji, Zakona o građevinskoj inspekciji i Naputka Ministarstva graditeljstva i prostornog uređenja o novčanim kaznama koje izriču komunalni redari u provedbi Zakona o građevinskoj inspekciji.

**Članak 6.**

Stupanjem na snagu ove Odluke prestaje važiti Odluka o privremenoj zabrani izvođenja građevinskih radova na području Općine Privlaka („Službeni glasnik Zadarske županije“ broj 32/22).

**Članak 7.**

Ova Odluka stupa na snagu osmog dana od dana objave u Službenom glasniku Općine Privlaka.

KLASA:

URBROJ:

U Privlaci, 2023. godine

OPĆINSKO VIJEĆE

Predsjednik

Nikica Begonja

**Obrazloženje**

**O Nacrtu prijedloga Odluke o privremenoj zabrani izvođenja građevinskih radova na području Općine Privlaka**

Pravna osnova za donošenje ove Odluke temelji se na Zakonu o gradnji („Narodne novine“ br. 153/13, 20/17, 39/19, 125/19), koji u članku 132. stavku 1. propisuje da predstavničko tijelo jedinice lokalne samouprave po prethodno pribavljenom mišljenju turističke zajednice općine odnosno grada može odlukom za određene vrste građevina, na određenim područjima, odrediti razdoblje iduće kalendarske godine i vrijeme u kojemu se ne mogu izvoditi zemljani radovi i radovi na izgradnji konstrukcije građevine u određenom vremenskom razdoblju.

Općinsko vijeće Općine Privlaka je u prosincu 2022. godine donijelo Odluku kojom je odredilo razdoblje kalendarske godine na koje se primjenjuje zabrana izvođenja radova i to od 15. lipnja do 15. rujna u vremenu od 00:00 do 24:00 sata te je ista bila u primjeni za 2023. godinu.

Prijedlog ove odluke u bitnome se ne razlikuje od trenutne Odluke o privremenoj zabrani izvođenja radova koja se primjenjivala u 2023. godini.

Tako se i ovim prijedlogom predlaže isto razdoblje kalendarske godine na koje se primjenjuje zabrana izvođenja radova - od 15. lipnja do 15. rujna u vremenu od 00:00 do 24:00 sata, ali se dodaje novi stavak koji propisuje i zabranu izvođenja radova iz članka 2. ove Odluke u dane blagdana i neradne dane te 24. prosinca.

Što se tiče dana blagdana, napominje se da su isti uređeni posebnim Zakonom o blagdanima, spomendanima i neradnim danima u Republici Hrvatskoj („Narodne novine“ broj 110/19) kojim je propisano da su u Republici Hrvatskoj blagdani i neradni dani sljedeći:

* + 1. siječnja - Nova godina
	+ 6. siječnja - Bogojavljenje ili Sveta tri kralja
	+ Uskrs i Uskrsni ponedjeljak
	+ Tijelovo
	+ 1. svibnja - Praznik rada
	+ 30. svibnja - Dan državnosti
	+ 22. lipnja - Dan antifašističke borbe
	+ 5. kolovoza - Dan pobjede i domovinske zahvalnosti i Dan hrvatskih branitelja
	+ 15. kolovoza - Velika Gospa
	+ 1. studenoga - Svi sveti
	+ 18. studenoga - Dan sjećanja na žrtve Domovinskog rata i Dan sjećanja na žrtvu Vukovara i Škabrnje
	+ 25. prosinca - Božić
	+ 26. prosinca, prvi dan po Božiću, Sveti Stjepan.

Ostale odredbe nepromijenjene su u odnosu na trenutno važeću odluku.